Storm Lillevang er høj. Næsten 190 centimeter med sneakers på. Hendes hår er lyst og kort, hun er bred over skuldrene, og hendes lange arme er udsmykket med farverige tatoveringer med pistoler, der skyder med hjerter og budskaber som ’Stand up, Speak up’. Stemmen er blød og rolig, bevægelserne ligedan. Storm gør ikke meget væsen af sig, men alligevel hidkalder han sig en del opmærksomhed, når han går ned ad strøget i Aarhus, hvor han bor.

For er Storm en han? Eller en hun? Spørgsmålet trænger sig på for de fleste, der møder hende første gang. Men svaret er langtfra enkelt, for 26-årige Storm er hverken eller, hvis man spørger ham selv. Hun er født som pige, men har aldrig følt sig sådan. Og tanken om at skifte køn og blive en mand har ikke umiddelbart været tillokkende. Storm er ’genderqueer’. Hendes køn er ’nonbinært’. Komplicerede ord, der for Storm betyder, at hun befinder sig et sted uden for de såkaldt binære kønskategorier, mand og kvinde. Det er svært at begribe for de fleste i Storms liv. For i et samfund, hvor det at være enten kvinde eller mand spiller en rolle i uanede facetter af livets forhold, er det aparte at sige, at man ikke føler, man tilhører en af de to kategorier.

»Langt de færreste tager stilling til deres køn, for det er noget, stort set alle bare tager for givet. Enten er du mand, eller også er du kvinde. Sådan fungerer det ikke for mig. Jeg er hverken eller og begge dele på en gang«.